Document ID: 32012R1235

REGULAMENTUL DE PUNERE ÎN APLICARE (UE) NR. 1235/2012 AL COMISIEI
din 19 decembrie 2012
de modificare a anexei I la Regulamentul (CE) nr. 669/2009 de punere în aplicare a Regulamentului (CE) nr. 882/2004 al Parlamentului European și al Consiliului în ceea ce privește controalele oficiale consolidate efectuate asupra importurilor de anumite produse de hrană pentru animale și alimentare de origine neanimală
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor (1), în special articolul 15 alineatul (5),
întrucât:
(1)
Regulamentul (CE) nr. 669/2009 al Comisiei (2) stabilește norme privind controalele oficiale consolidate care trebuie efectuate asupra importurilor de hrană pentru animale și de produse alimentare de origine neanimală enumerate în anexa I la regulamentul menționat anterior (denumită în continuare „lista”), la punctele de intrare pe teritoriile menționate în anexa I la Regulamentul (CE) nr. 882/2004.
(2)
Articolul 2 din Regulamentul (CE) nr. 669/2009 prevede că lista trebuie să facă obiectul unei reexaminări periodice, cel puțin trimestriale, luând în considerare cel puțin sursele de informare menționate la articolul respectiv.
(3)
Frecvența și relevanța incidentelor alimentare notificate prin Sistemul rapid de alertă pentru alimente și furaje, constatările auditurilor efectuate în țări terțe de către Oficiul Alimentar și Veterinar, precum și rapoartele trimestriale privind transporturile de hrană pentru animale și alimente de origine neanimală prezentate Comisiei de către statele membre în conformitate cu articolul 15 din Regulamentul (CE) nr. 669/2009 indică faptul că lista ar trebui modificată.
(4)
În special, pentru transporturile de stafide din Afganistan, de pepeni verzi din Brazilia, de căpșuni din China, de mazăre și de fasole din Kenya, de mentă din Maroc, de semințe de pepene verde și produse derivate din Sierra Leone, precum și de anumite ierburi aromatice, mirodenii și legume din Vietnam, sursele relevante de informații indică apariția de noi riscuri și/sau a unui grad de neconformitate cu cerințele de siguranță relevante, justificându-se astfel introducerea unor controale oficiale consolidate. Prin urmare, ar trebui să se includă în listă mențiuni privind aceste transporturi.
(5)
De asemenea, lista ar trebui modificată în sensul reducerii frecvenței controalelor oficiale ale produselor pentru care informațiile disponibile indică o ameliorare generală a conformității cu cerințele relevante prevăzute de legislația Uniunii și pentru care nu se mai justifică frecvența actuală a controalelor oficiale. Prin urmare, rubricile din lista privind vinetele și pepenele amar din Republica Dominicană, mirodeniile din India, precum și fasolea verde lungă, vinetele și legumele Brasicacee din Thailanda ar trebui modificate în consecință.
(6)
De asemenea, lista ar trebui modificată prin eliminarea rubricilor referitoare la produsele pentru care informațiile disponibile indică un grad satisfăcător de conformitate, în general, cu cerințele de siguranță relevante din legislația Uniunii și pentru care nu se mai justifică, prin urmare, frecvența sporită a controalelor oficiale. Prin urmare, rubricile din lista privind piersicile din Egipt, aditivii pentru hrana animalelor și preamestecurile din India și Capsicum annuum din Peru ar trebui modificate în consecință.
(7)
În vederea unei mai bune direcționări a anumitor produse prevăzute în listă, trebuie să se adauge codurile TARIC, după caz. De asemenea, este necesară modificarea anumitor coduri NC pentru a le alinia cu Nomenclatura combinată revizuită care se aplică de la 1 ianuarie 2013.
(8)
În interesul coerenței și clarității legislației Uniunii, este adecvat să se înlocuiască anexa I la Regulamentul (CE) nr. 669/2009 cu textul stabilit în anexa la prezentul regulament.
(9)
Prin urmare, Regulamentul (CE) nr. 669/2009 ar trebui modificat în consecință.
(10)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Anexa I la Regulamentul (CE) nr. 669/2009 se înlocuiește cu textul prevăzut în anexa la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică de la 1 ianuarie 2013.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 decembrie 2012.

Labels: 17
5
0
3
6